Bloemhoffers presteer by SA's – HMS Bloemhof
Bloemhoffers presteer by SA's
| Nuus, Nuus – Atletiek
Anouk Heuer in aksie tydens die ASA-kampioenskappe foto: verskaf
Nege atlete van die Hoër Meisieskool Bloemhof het tydens die skoolvakansie aan nasionale atletiekbyeenkomste deelgeneem: Eerste aan die beurt was die SA Skolekampioenskappe wat van 21 tot 23 Maart in Port Elizabeth plaasgevind het waarna die ASA Kampioenskappe vir o.18's en o.20's van 28 tot 30 Maart in die Paarl gehou is.
Georgia Channon eindig tweede in die diskus vir vroue o.19 tydens die SA Skolekampioenskappe en derde in die diskus vir vroue o.20 tydens die ASA Kampioenskappe.
In Port Elizabeth wen Anneken Viljoen die brons medalje in die 800m vir dogters o.17, iets wat sy ook in die 1500m vir dogters o.18 in die Paarl regkry. As lid van die 4x400m-aflos wen sy ook tydens die ASA Kampioenskappe 'n goue medalje.
Mieke Basson, Bloemhof se atletiekkaptein, palm in die Paarl twee medaljes in: 'n Goue medalje as lid van die 4x100m-aflosspan en 'n silwer medalje in die verspringput waar sy 'n afstand van 5.22m spring.